**Rašinys konkursui**

**„Stiprybės semiuosi iš Lietuvos“**

2021-02-03

**Autoriaus vardas ir pavardė**: Justinas Gečas

**Mokykla ir klasė:** Vokietijos Vasario 16-osios gimnazija, IV klasė

Dažnai iš tėvynainių lūpų girdžiu kalbas, kad mes, lietuviai, neturime kuo pasigirti pasauliui. O aš jiems visada prieštaraudamas atsakau, kad mes tikrai turime kuo didžiuotis. Kartais net ir pačiam sunku patikėti, kad iš mūsų mažytės šalies Lietuvos yra kilę tiek daug garsių žmonių.

Šiais metais pasaulinio garso archeologei Marijai Gimbutienei būtų sukakę 100 metų, o 2021-ieji paskelbti žymios mokslininkės metais. Gyvendamas užsienyje, stiprybės kaip ir ji semiuosi iš Lietuvos. Kaip ir Marijai Gimbutienei, Lietuvos sostinė Vilnius man gražiausias ir svarbiausias miestas pasaulyje. Aš užaugau Gedimino mieste, čia vis dar praleidžiu gražiausias savo atostogų akimirkas, ir nėra jokio kito miesto, su kuriuo jausčiau tokį artimą ryšį, esu tiesiog įsimylėjęs kiekvieną savo gimtojo miesto kertelę. Branginu visą Lietuvą, bet Vilnius vis tiek užims svarbiausią vietą mano širdyje, nes būtent čia trykšta mano gyvybės vandens šaltinis.

Ne tik garsūs žmonės šlovina Lietuvos vardą, mes, regis, paprasti žmonės, dar jaunuoliai, galime prie to prisidėti. Gyvendamas Vokietijoje, aš turiu misiją skleisti gerą žinią apie savo gimtąjį kraštą ir garbingai atstovauti savo Tėvynei. Nors ir gyvenu užsienyje, nuo šeštos klasės mokausi lietuviškoje Vasario 16-osios gimnazijoje.

Kaip ir Marijai Gimbutienei, man taip pat labai svarbus lietuviškasis folkloras. Aš jau daugelį metų lankau tautinių šokių būrelį. Dažnai koncertuojame žmonėms, niekada gyvenime nemačiusiems tokių margų ir kruopščiai išsiuvinėtų tautinių rūbų, o ką jau bekalbėti apie lietuvių liaudies dainas ir šokius. Ne kartą po pasirodymo prie manęs buvo priėję vokiečiai ar kitų tautybių žmonės ir klausę, iš kur mes esame. Žiūrovai, maloniai nustebinti mūsų pasirodymo, tokiu būdu artimiau susipažįsta su Lietuva, o kai kurie pirmą kartą apie tokią šalį išgirsta.

Kelis kartus man teko garbė Vokietijoje per eitynes nešti Lietuvos Respublikos vėliavą. Niekada gyvenime tikriausiai nesijaučiau taip pakiliai, didžiavausi būdamas lietuviu. Eiti dideliame parade su gražiausiais tautiniais rūbais, nešti Lietuvos Respublikos simbolį ir taip skleisti lietuvybę, manau, yra garbingiausias dalykas, kuris man, kaip lietuviui, galėjo nutikti.

Mes visi kuriame Lietuvą, mes visi esame lietuviai, esame vieno kraujo, vienos tautos! Reikia visada atminti, kad žmonės, gyvenantys užsienyje, gali lygiai tiek pat, o gal privalo netgi daugiau nuveikti Tėvynės labui nei tie, kurie joje gyvena. Mes turėtume sekti Marijos Gimbutienės, vienos žymiausių pasaulio archeologių, baltų ir indoeuropiečių kultūros tyrinėtojų, pavyzdžiu ir lietuvio ar lietuvės vardą nešioti išdidžiau, dirbti ne tik sau, bet ir savo šaliai. Savo šeimoje taip pat turiu žmonių, kurie vardan Tėvynės daug paaukojo. Mano senelis Jonas Gečas, buvęs Lietuvos krašto apsaugos viceministras, man yra didžiulis pavyzdys.

Lietuvos vardo niekada nesustosiu skelbti pasauliui, nes noriu, kad visi žinotų, jog kažkur Europoje yra mažytė šalis – Lietuva. Valstybė, kuri kadaise buvo pati didžiausia Europoje, kuri turi be galo gilias šaknis, kurios žmonės patys vieningiausi pasaulyje, kurios gamta pati gražiausia. Lietuva, kad ir kaip toli nuo jos bebūčiau, liks mano namais iki paskutinio mano atodūsio. Niekas neužgesins mano meilės gimtinei, ten visada liks mano širdis, ten nenustos trykšti ir mano srauni stiprybės versmė. Ką gali žinoti, gal ir aš vieną dieną tapsiu žmogumi, kuris garsins Lietuvą pasauliniu mastu ir bus pavyzdžiu kitiems...